มาร์ก ซักเคอร์เบิร์ก แห่งรัสเซีย ผู้ถูกปูตินหมายหัว
ในประเทศรัสเซีย คงมีไม่กี่คน ที่กล้ามีปัญหากับ วลาดิเมียร์ ปูติน ประธานาธิบดีที่ทรงอิทธิพลมากที่สุดคนหนึ่งในประวัติศาสตร์โลก  แต่ไม่ใช่กับ “พาเวล ดูรอฟ” ผู้ที่ได้รับการขนานนามว่า มาร์ก ซักเคอร์เบิร์ก แห่งรัสเซีย  เขาได้สร้างแพลตฟอร์มโซเชียลมีเดียในแบบฉบับรัสเซีย ซึ่งกลับกลายเป็นสิ่งที่สร้างความไม่พึงพอใจให้กับรัฐบาล จนเขาถูกยึดบริษัท และต้องลี้ภัยไปอยู่ในต่างประเทศ  เรื่องราวของชายผู้นี้น่าสนใจอย่างไร ลงทุนแมนจะเล่าให้ฟัง
12 ก.พ. 2562

มาร์ก ซักเคอร์เบิร์ก แห่งรัสเซีย ผู้ถูกปูตินหมายหัว / โดย ลงทุนแมน
 
ในประเทศรัสเซีย คงมีไม่กี่คน ที่กล้ามีปัญหากับ วลาดิมีร์ ปูติน
ประธานาธิบดีที่ทรงอิทธิพลมากที่สุดคนหนึ่งในประวัติศาสตร์โลก
แต่ไม่ใช่กับ “พาเวล ดูรอฟ” ผู้ที่ได้รับการขนานนามว่า มาร์ก ซักเคอร์เบิร์ก แห่งรัสเซีย
เขาได้สร้างแพลตฟอร์มโซเชียลมีเดียในแบบฉบับรัสเซีย ซึ่งกลับกลายเป็นสิ่งที่สร้างความไม่พึงพอใจให้กับรัฐบาล จนเขาถูกยึดบริษัท และต้องลี้ภัยไปอยู่ในต่างประเทศ
เรื่องราวของชายผู้นี้น่าสนใจอย่างไร
ลงทุนแมนจะเล่าให้ฟัง
 
พาเวล ดูรอฟ เป็นชาวรัสเซีย เกิดเมื่อปี ค.ศ. 1984 ปัจจุบันเขามีอายุ 34 ปี เท่ากับ มาร์ก ซักเคอร์เบิร์ก ผู้ก่อตั้ง Facebook โซเชียลเน็ตเวิร์กอันดับหนึ่งของโลก
แต่นอกจากอายุที่เท่ากันแล้ว เส้นทางอาชีพของพวกเขา ยังมีความคล้ายกันมากอีกด้วย
ดูรอฟ และพี่ชาย มีความสนใจในเรื่องการเขียนโค้ดมาตั้งแต่สมัยเรียน และเมื่อทั้งคู่ ได้เห็นความสำเร็จของ Facebook ที่เริ่มเปิดให้บริการในปี 2004 จึงเกิดเป็นแรงบันดาลใจ อยากทำเว็บไซต์ในลักษณะเดียวกันบ้าง
ต่อมาในปี 2006 พวกเขาได้สร้างสังคมออนไลน์ในเวอร์ชันรัสเซียขึ้นมา โดยใช้ชื่อว่า “VKontakte” (ชื่อย่อว่า VK) ซึ่งแปลว่า การติดต่อสื่อสาร
VK ได้รับความนิยมอย่างรวดเร็วในรัสเซีย รวมไปถึงประเทศในบริเวณใกล้เคียง ตามแนวโน้มพฤติกรรมการใช้งานอินเทอร์เน็ตที่สูงขึ้น จนมูลค่าบริษัทพุ่งขึ้นไปถึง 95,000 ล้านบาท
ด้วยเหตุนี้ หลายคนจึงต่างยกย่อง ดูรอฟ ว่าเปรียบเสมือน มาร์ก ซักเคอร์เบิร์ก ของประเทศรัสเซีย
ปัจจุบัน VK มีจำนวนสมาชิกทั่วโลกกว่า 500 ล้านบัญชี แต่อย่างไรก็ตาม ดูรอฟ กลับไม่ได้เป็นเจ้าของบริษัทอีกต่อไปแล้ว
ตั้งแต่ปี 2011 เป็นต้นมา VK ได้ถูกใช้เป็นที่รวมตัวของกลุ่มประท้วงต่อต้านรัฐบาล ซึ่งขณะนั้นนายดิมิทรี เมดเวเดฟ เป็นประธานาธิบดี แต่ทุกคนรู้ว่า ผู้ที่มีอำนาจจริงๆ คือ วลาดิมีร์ ปูติน ที่ถอยลงมาเป็นนายกรัฐมนตรี เพราะกฎหมายกำหนดไว้ว่าตำแหน่งประธานาธิบดี เป็นได้ไม่เกิน 2 สมัยติดต่อกัน
รัฐบาลไม่พอใจกับสิ่งที่เกิดขึ้นบน VK และพยายามเข้าแทรกแซงอยู่หลายครั้ง แต่ดูรอฟ ก็ได้แสดงจุดยืนในเรื่องสิทธิเสรีภาพ ไม่ยอมเปิดเผยข้อมูลสมาชิก
แต่ทว่าอำนาจใน VK ของดูรอฟ มีช่องว่างอยู่ เพราะเขาถือหุ้นเพียง 20% โดยที่เหลือเป็นส่วนของกลุ่มนักลงทุน
เรื่องที่น่าสนใจต่อมาก็เกิดขึ้น
บริษัท 
 ที่เป็นบริษัทอินเทอร์เน็ตรายใหญ่ของรัสเซีย และมีสายสัมพันธ์กับปูติน ได้เข้ามาไล่ซื้อหุ้นของบริษัท VK
จนสุดท้าย 
 ก็ยึดเสียงส่วนใหญ่ใน VK ได้สำเร็จ
หลังจากนั้นก็กดดันให้ดูรอฟ ขายหุ้นทั้งหมด รวมทั้งไล่เขาออกจากบริษัทที่ตั้งขึ้นมากับมือ
เหมือนเรื่องจะจบแล้ว แต่พอเกิดเรื่องแบบนี้ ชีวิตดูรอฟ ก็ดูไม่ค่อยปลอดภัย เพราะมีทั้งทหารและตำรวจมาติดตามอยู่ตลอดเวลา เขาจึงตัดสินใจลี้ภัยออกไปอยู่ต่างประเทศ
มาถึงตอนนี้ดูเหมือนว่าชีวิตของเขาจะจบแล้ว
 
แต่นั่นเป็นเพียงจุดเริ่มต้นของโครงการใหม่ที่ใหญ่กว่าเดิม..
เขานำเงิน 8,200 ล้านบาท ที่ได้จากการขายหุ้น VK มาลงทุนกับโครงการใหม่ชื่อว่า “Telegram”
Telegram เป็นแอปพลิเคชันแช็ตรับส่งข้อความ โดยข้อมูลมีการเข้ารหัสและเก็บไว้บน Cloud เพื่อความปลอดภัย ไม่ให้บุคคลภายนอกเจาะข้อมูลสมาชิก ราวกับท้าทายสิ่งที่รัฐบาลรัสเซียทำกับเขา
เรื่องนี้เป็นที่นิยมของคนที่กังวลเรื่องข้อมูลส่วนตัวถูกเปิดเผย
แต่ในอีกมุมหนึ่ง แอปพลิเคชันนี้ก็ถูกวิพากษ์วิจารณ์ว่าเป็นเครื่องมือที่กลุ่มผู้ก่อการร้ายใช้ในการติดต่อสื่อสารกัน
อย่างไรก็ตาม ระยะหลังที่ Facebook (ซึ่งเป็นเจ้าของ WhatsApp ด้วย) มีปัญหาเรื่องการรั่วไหลของข้อมูลอยู่บ่อยครั้ง ทำให้บางกลุ่มเริ่มหันมาใช้แอปทางเลือกใหม่ ที่มีจุดเด่นด้านความปลอดภัย จึงทำให้ฐานสมาชิกของ Telegram เติบโตอย่างก้าวกระโดด
ปี 2016 มี Active Users 100 ล้านราย
ปี 2017 มี Active Users 180 ล้านราย
ปี 2018 มี Active Users 200 ล้านราย
ดูรอฟเปิดเผยว่าช่วงแรก เขาต้องใช้เงินส่วนตัว เดือนละ 30 ล้านบาท เป็นทุนให้โครงการดำเนินต่อไปได้
ที่น่าสนใจคือ ต่อมาบริษัทได้ระดมทุนในทางเลือกใหม่ โดยการออกสกุลเงินดิจิทัลของตนเอง ชื่อว่า GRAM ซึ่งระดมทุนไปได้ถึง 63,000 ล้านบาท
Telegram มีการวางแผนขยายธุรกิจ ด้วยการใช้ระบบ บล็อกเชน เพื่อให้บริการอื่นๆ เพิ่มเติม เช่น ระบบการจ่ายเงินและคลังเก็บข้อมูล
และด้วยความสำเร็จนี้ ทำให้ปัจจุบัน พาเวล ดูรอฟ มีทรัพย์สินส่วนตัวกว่า 54,000 ล้านบาท ถือเป็นหนึ่งในมหาเศรษฐีอายุน้อยของโลก
เรื่องนี้เราได้ข้อคิดอะไร?
 
จากวันแรกที่เขาเริ่มก่อตั้ง VK
จนต่อมาเขาเจอปัญหาที่ต้องออกจากบริษัทที่ตัวเองก่อตั้ง
ถ้าเรื่องนี้เกิดขึ้นกับตัวเรา
เราอาจท้อแท้
แต่ดูรอฟ เขาเลือกที่จะมองต่อไปข้างหน้า
และสร้างทุกอย่างขึ้นมาใหม่
ในชีวิตเรา ในบางเรื่องของเราอาจถูกคนทำลาย
แต่ในบางครั้ง
นั่นอาจจะเป็นจุดเริ่มของเรื่องใหม่
ที่ใหญ่กว่าเดิม..
----------------------
โหลดแอป blockdit ได้ที่ 
สั่งหนังสือลงทุนแมน เล่ม 8 ได้ที่
Lazada 
Shopee 
----------------------
 
References